S-98/2011

Mál þetta, sem dómtekið var í dag, þriðjudaginn 24. maí 2011, er höfðað með ákæru ríkissaksóknara, sem gefin var út 26. apríl 2011, á hendur X. Ákært er fyrir kynferðislega áreitni og brot gegn blygðunarsemi, með því að hafa á tímabilinu 2. október 2010 til 15. mars 2011 sent A alls 22 sms skilaboð sem innihéldu kynferðislegt og ósiðlegt orðbragð og þannig sært blygðunarsemi hennar. Skilaboðin sendi ákærði í farsíma A með númerinu ... úr farsíma sínum með númerinu ... eins og hér greinir:

1. „Ég trai tig [a] min,“

2. „Eg elska tig [a] min“

3. „trai tig [a] sæta“

4. „trai tig [a] elskan min“

5. „trai til [a] elskan“

6. „Eg trai tig“

7. „Ég elska tig [a]“

8. „Eg drai tig [a]“

9. „Elska tig [a]“

10. „Eg elska tig“

11. „Firir gevdu og gledileg jol og gledilegt ar“

12. „Eg er að fara að runka mer og hugsa um tig“

13. „Tu ert saetust a akureyri eg hugsa um til nuna“

14. „Eg hugsa um til nuna [a] og er að k ipa in hann nuna“

15. „Eg hugsa um til nuna [a]“

16. „Eg hugsa um tig a hverjum degi [a] saeta“

17. „Eg trai tig [a] saeta“

18. „Eg trai tilg [a] saeta tu ert svo sessi“

19. „Tu ert kinaesandi [a]“

20. „Tu ert fallegasta kona a akureyri [a]“

21. „Mig langar að rida ter [a]“

22. „Du ert god kona [a]“

Í ákæru er háttsemi þessi talin varða við 199. og 209. gr. almennra hegningarlaga nr. 19/1940. Af hálfu ákæruvaldsins er þess krafist að ákærði verði dæmdur til refsingar og til greiðslu alls sakarkostnaðar.

Með bréfi dómstólaráðs 3. maí 2011 var Á-kk-þgf H-kk-þgf, héraðsdómara við Héraðsdóm Reykjavíkur, falin meðferð málsins eftir að dómarar við Héraðsdóm Norðurlands eystra viku sæti.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði málsins og ákvörðun viðurlaga.

Fyrir dómi hefur ákærði játað skýlaust þá háttsemi sem honum er gefin að sök. Ekki er ástæða til að draga í efa að játningin sé sannleikanum samkvæm. Með henni og öðrum gögnum málsins er sannað að ákærði hefur gerst sekur um þá háttsemi sem lýst er í ákæru.

Ekki er fallist á að orðbragð það sem ákært er fyrir í töluliðum 2, 7, 9, 10, 11, 14, 15, 16, 20 og 22 geti almennt falið í sér kynferðislega áreitni í skilningi 199. gr. almennra hegningarlaga nr. 19/1940 eða þær séu til þess fallnar að særa blygðunarsemi viðtakanda. Að öðru leyti er um svo ítrekaðar orðsendingar yfir alllangt skeið, með misjafnlega afdráttarlausu kynferðislegu orðbragði, til konu sem ákærði þekkti nær ekkert, að fallast verður á að með þeim hafi ákærði gerst sekur um brot gegn 199. gr. almennra hegningarlaga. Orðsendingar þessar, sem eru í nokkrum tilvikum lostugar í skilningi 209. gr. almennra hegningarlaga, voru að því leyti fallnar til að særa blygðunarsemi viðtakanda. Með hliðsjón af framangreindu er háttsemi ákærða réttilega heimfærð í ákæru til bæði 199. gr. og 209. gr. almennra hegningarlaga.

Ákærði er fæddur árið 1971. Samkvæmt sakavottorði hefur hann ekki gerst áður sekur um refsiverða háttsemi. Með háttsemi sinni er ljóst að ákærði hefur valdið A ítrekuðu ónæði, sem staðið hefur yfir um allangt skeið, með óviðeigandi og að hluta til kynferðislegum orðsendingum. Hann hefur hins vegar játað skýlaust brot sitt og sýnt iðrun. Þá ber að líta til þess að fæstar orðsendingarnar hafa að geyma gróft orðbragð. Þykir refsing hans hæfilega ákveðin 30 daga fangelsi. Þar sem ákærði hefur ekki áður gerst sekur um refsiverða háttsemi svo vitað sé verður fullnustu refsingarinnar frestað og skal hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, A-kk-ef S-kk-ef héraðsdómslögmanns, 62.750 krónur að meðtöldum virðisaukaskatti.

Á-kk-nf H-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, A-kk-ef S-kk-ef, héraðsdómslögmanns, 62.750 krónur að meðtöldum virðisaukaskatti.